b'\n_START_ARTICLE_\nPatricia Highsmith\n_START_PARAGRAPH_\nPatricia Highsmith (alk. Mary Patricia Plangman; 19. tammikuuta 1921 Fort Worth, Texas, Yhdysvallat \xe2\x80\x93 4. helmikuuta 1995 Locarno, Sveitsi) oli yhdysvaltalainen kirjailija, joka tunnetaan parhaiten psykologisista trillereist\xc3\xa4\xc3\xa4n.\n_START_SECTION_\nUra\n_START_PARAGRAPH_\nEnnen kirjailijanuraansa Highsmith avusti sarjakuvajulkaisuja. H\xc3\xa4n nousi maineeseen esikoisteoksellaan Muukalaisia junassa (1950), joka on filmattu useita kertoja; tunnetuin on Alfred Hitchcockin versio vuodelta 1951. Romaani Lahjakas herra Ripley (1955) esitteli antisankari Tom Ripleyn, jonka seikkailuja seurattiin kaikkiaan viidess\xc3\xa4 teoksessa. Highsmith kirjoitti my\xc3\xb6s monia novelleja, jotka ovat usein makaabereja, satiirisia tai t\xc3\xa4ynn\xc3\xa4\xc3\xa4n mustaa huumoria. Monissa Highsmithin teoksissa esiintyy homoseksuaalisia s\xc3\xa4vyj\xc3\xa4, ja salanimell\xc3\xa4 Claire Morgan kirjoitettu The Price of Salt (1952)  on lesborakkauden kuvaus, jossa on aikakaudelle ep\xc3\xa4tyypillisesti onnellinen loppu.  Idean romaaniin kirjailija sai kohtaamastaan naisesta tavaratalon leluosastolla jouluruuhkassa, ja se julkaistiin my\xc3\xb6hemmin oikealla tekij\xc3\xa4nnimell\xc3\xa4. Highsmith on kertonut vastaanottaneensa enn\xc3\xa4tysm\xc3\xa4\xc3\xa4r\xc3\xa4n lukijapostia t\xc3\xa4st\xc3\xa4 kirjastaan, ja kirjeit\xc3\xa4 tuli viel\xc3\xa4 kauan romaanin ilmestymisen j\xc3\xa4lkeen. Todd Haynes ohjasi siit\xc3\xa4 2015 valmistuneen menestyselokuvan Carol'